NEUVOSTON PÄÄTÖSLAUSELMA,

annettu 25 päivänä syyskuuta 1995,

siirtymään joutuneiden henkilöiden vastaanotosta ja väliaikaisesta oleskelusta aiheutuvien kustannusten jakamisesta (95/C 262/01)

EUROOPAN UNIONIN NEUVOSTO, joka

ottaa huomioon Euroopan unionista tehdyn sopimuksen ja erityisesti sen K 1 artiklan,

ottaa huomioon neuvoston 30 päivänä marraskuuta 1993 hyväksymän ensisijaisen työohjelman, jossa määrätään kustannusten jakamiskysymyksen perusteellisesta tutkimisesta siltä osin kuin se koskee pakolaisen vastaanottoa ja oleskelua Länsi-Euroopassa,

ottaa huomioon maahanmuutosta vastaavien ministereiden kokouksessaan Lontoossa 30 päivänä marraskuuta ja 1 päivänä joulukuuta 1992 antaman entisessä Jugoslaviassa olevan selkkauksen vuoksi siirtymään joutuneita henkilöitä koskevan päätöslauselman sekä

maahanmuutosta vastaavien ministereiden kokouksessaan Kööpenhaminassa 1 ja 2 päivänä kesäkuuta 1993 antaman päätöslauselman, joka liittyy entisestä Jugoslaviasta peräisin olevien hädänalaisten ja erityisen haavoittuvien ihmisryhmien vastaanottoa koskeviin tietyihin yhteisiin suuntalinjoihin,

ottaa huomioon Euroopan parlamentin 19 päivänä tammikuuta 1994 antaman päätöslauselman Euroopan pakolaispolitiikan yleisistä periaatteista, joka korostaa välttämättömyyttä sijoittaa pakolaiset tasapuolisesti unionin eri maihin,

ottaa huomioon komission 23 päivänä helmikuuta 1994 antaman tiedonannon maahanmuutto- ja turvapaikkapolitiikasta,

sekä katsoo, että

Essenissä 9 ja 10 päivänä joulukuuta 1994 kokoontunut Eurooppa-neuvosto totesi tyytyväisenä, että eräät jäsenvaltiot olivat olleet halukkaita vastaanottamaan väliaikaisesti suuren joukon sotaa tai sisällissotaa pakenevia pakolaisia ja kehotti neuvostoa (oikeus- ja sisäasiat) tutkimaan pakolaistulvan aiheuttamia ongelmia, jotta saataisiin mahdollisimman aikaisessa vaiheessa ja tehokkaasti hoidettua kysymys siitä, kuinka kustannukset tulevaisuudessa jaetaan humanitaarisen avun osalta,

väestön siirtymisiä aiheuttavat konfliktitilanteet edellyttävät tärkeysjärjestyksessä rauhan palauttamiseen tähtäävien toimenpiteiden toteuttamista; näiden tilanteiden uhriksi joutuneen siviiliväestön auttamisen on tapahduttava ensisijaisesti paikan päällä, erityisesti luomalla turvavyöhykkeitä ja -käytäviä ja tarjoamalla humanitaarista apua,

neuvosto kuitenkin myöntää, että henkilöitä, joiden henki tai terveys on uhattuna aseellisen selkkauksen tai sisällissodan vuoksi, on myös tulevaisuudessa mahdollisuuksien mukaan autettava, ottaen huomioon Yhdistyneiden kansakuntien pakolaisasiain päävaltuutetun viraston alueellistamisperiaatteen, joka mahdollistaa heidän vastaanottamisensa väliaikaisesti jäsenvaltioihin, jos heitä uhkaavaa vaaraa ei muuten voida välttää,

tällaisen tilanteen ilmetessä on toivottavaa, että jäsenvaltiot toimisivat solidaarisesti yhdessä näiden henkilöiden vastaanotto- ja oleskeluolosuhteiden järjestämisessä,

jäsenvaltiot ilmaisevat halukkuutensa jakaa parhaalla mahdollisella tavalla vastuun siirtymään joutuneiden henkilöiden vastaanotosta ja heidän väliaikaisesta oleskelustaan,

jäsenvaltiot ovat sitoutuneet noudattamaan periaatetta, jonka mukaan niiden on olosuhteiden salliessa reagoitava mahdollisimman yhdenukaisesti lähellä Euroopan unionia sijaitsevissa maissa syntyviin hätätilanteisiin,

on toivottavaa supistaa mahdollisimman pieniksi muuttovirtojen suuntaan vaikuttavat jäsenvaltioiden siirtymään joutuneiden henkilöiden vastaanottojärjestelmien erot,

on tärkeää päästä yksimielisyyteen myös riittävän tarkkaan määritellystä toimintakehyksestä, jonka piirin kuuluvat operatiiviset aloitteet, mutta joka samalla joustavasti mahdollistaa sellaisten ratkaisuiden soveltamisen, jotka sallivat vastaanottaa henkilöitä, jotka ovat olleet pakotettuja lähtemään kotimaastaan, tarvittaessa pakolaisaseman anomismenettelyistä poiketen,

jäsenvaltioiden on toimittava siten, että tällaisessa tapauksessa kustannukset saadaan nopeasti jaettua tasapainoisella ja solidaarisella tavalla hätätilanteessa sovellettavan, neuvoston työjärjestyksessä (1) määrätyn menettelytavan avulla;

jäsenvaltiot voivat harkita rahallisen korvauksen toteuttamismuotoja,

jos on kysymys henkilöistä, jotka ovat pyytäneet joltakin jäsenvaltiolta suojaa pakolaisten asemaa koskeven 28 päivänä heinäkuuta 1951 allekirjoitetun Geneven yleissopimuksen nojalla, tämän päätöslauselman ei pidä estää 15 päivänä kesäkuuta 1990 allekirjoitetussa Dublinin yleissopimuksessa vahvistettujen sääntöjen soveltamista,

lisäksi poikkeuksellisen suurimittaiset, erityisesti aseellisiin selkkauksiin tai sisällissotiin kolmansissa maissa liittyvät hätätilanteet, joiden seurauksena jäsenvaltiot joutuvat vastatusten huomattavien ja äkillisten väestön liikkeiden kanssa, vaativat välitöntä reaktiota ja siirtymään joutuneiden henkilöiden vastaanottoa ohjaavien periaatteiden selventämistä etukäteen; on siis välttämätöntä, että neuvostolle annetaan keinot tehdä eräiden nopeaa toimintaa vaativien tilanteiden edellyttämiä kiireellisiä päätöksiä ilman, että ennen päätöksentekoa on ryhdyttävä sitä hidastaviin monimutkaisiin menettelyihin,

ON HYVÄKSYNYT TÄMÄN PÄÄTÖSLAUSELMAN:

1. a) Tämä päätöslauselma koskee henkilöitä, jotka jäsenvaltiot ovat halukkaita vastaanottamaan väliaikaisesti asianmukaisissa olosuhteissa aseellisen selkkauksen tai sisällissodan sattuessa myös silloin, kun nämä henkilöt ovat jo poistuneet siltä alueelta, josta he ovat peräisin matkustaakseen yhteen jäsenvaltioista, sanotun kuitenkaan rajoittamatta 7 kohdan soveltamista. Erityisesti ovat kyseessä henkilöt

- joita on pidetty vangittuina sotavanki- tai internointileireillä, eikä muilla keinoin ole mahdollista suojella heitä heidän fyysistä koskemattomuuttaan tai henkeään uhkaavalta vaaralta,

- jotka ovat haavoittuneita tai vakavasti sairaita ja joille ei voida taata lääkärinhoitoa paikan päällä,

- joiden fyysistä koskemattomuutta tai henkeä suoraan uhataan tai on uhattu ja joita ei voida millään muulla tavoin suojata sillä alueella, josta he ovat peräisin,

- jotka ovat olleet seksuaalisen väkivallan uhreja, mikäli ei ole olemassa keinoja heidän auttamisekseen turvallisilla vyöhykkeillä, jotka sijaitsevat mahdollisimman lähellä heidän kotejaan,

- jotka ovat tulleet suoraan kotimaansa rajojen sisäpuolella olevilta taisteluvyöhykkeiltä ja jotka eivät voi palata koteihinsa käynnissä olevan selkkauksen ja ihmisoikeuksien loukkausten vuoksi.

b) Tätä päätöslauselmaa ei sovelleta sellaisiin henkilöihin, joiden voidaan vakavalla syyllä olettaa

- syyllistyneen rikokseen rauhaa vastaan, sotarikokseen tai rikokseen ihmiskuntaa vastaan tällaisia rikoksia koskevia säännöksiä sisältävien kansainvälisten asiakirjojen tarkoittamassa mielessä,

- syyllistyneen vakavaan yleisen oikeuden alaan kuuluvaan rikokseen ennen heidän väliaikaista vastaanotamistaan yhteen jäsenvaltioista.

2. Jokin tietty tilanne voi vaatia yhdenmukaista toimintaa siirtymään joutuneiden henkilöiden hyväksi esimerkiksi siinä tapauksessa, että jäsenvaltioiden alueelle syntyy valtava siirtymään joutuneiden henkilöiden tulva tai jos on erittäin todennäkoistä, että näiden valtioiden on viipymättä selviydyttävä tällaisesta tulvasta.

Tämänkaltaista toimintaa harkitaan Yhdistyneiden kansakuntien pakolaisasiain päävaltuutetun viraston annettua lausuntonsa erityisesti, jos alueilla, joista siirtymään joutuneet henkilöt ovat peräisin, ei ole saatavilla asianmukaista apua ja suojaa tai jos unioni on niin lähellä kyseistä aluetta, että unionin itsensä voitaisiin katsoa kuuluvan siihen.

3. Tilanteet voivat edellyttää nopeita toimia ihmishenkiä uhkaavien vakavien vaarojen välttämiseksi. Näissä tilanteissa solvelletaan neuvoston työjärjestyksessä hätätapauksia varten säädettyjä asiaankuuluvia säännöksiä (2).

4. Neuvosto katsoo, että siirtymään joutuneiden henkilöiden vastaanottoa ja väliaikaista oleskelua kriisitapauksessa koskevat kustannukset voitaisiin jakaa tasapainoisesti ja solidaarisesti ottamalla huomioon seuraavat tekijät (3):

- osuus, jolla jäsenvaltio osallistuu kriisin ennaltaehkäisyyn tai ratkaisuun, erityisesti toimittamalla sotilaallista kalustoa Yhdistyneiden kansakuntien tai Euroopan turvallisuus- ja yhteistyöjärjestön turvallisuusneuvoston valtuuttamien operaatioiden ja erityiskomennusten yhteydessä sekä toteuttamalla toimenpiteet uhattujen väestöjen paikallisen suojelun varmistamiseki tai humanitaarisen avun toimittamiseksi,

- niiden taloudellisten, sosiaalisten ja poliittisten tekijöiden muodostama kokonaisuus, joka saattaa vaikuttaa tietyn jäsenvaltion kykyyn vastaanottaa tyydyttävissä oloissa aikaisempaa suuremman määrän siirtymään joutuneita hekilöitä.

5. On selvää, että kriisailueilta tulevien henkilöiden jako eri jäsenvaltioiden kesken on ensiarvoisen tärkeä seikka, jonka avulla parhaalla mahdollisella tavalla saavutetaan asianomaisten henkilöiden edun mukainen oikeudenmukaisuus.

6. Tämä päätöslauselma ei vaikuta niihin humanitaarisista syistä tapahtuvaa vastaanottoa koskeviin käytäntöihin, joita eräät tai kaikki jäsenvaltiot noudattavat kahden- tai monenvälisten sopimusten perusteella.

7. Edellä säädettyä menettelyä ei sovelleta sellaisiin siirtymään henkilöihin, jotka on vastaanotettu eri jäsenvaltioissa ennen tämän päätöslauselman hyväksymistä.

(1) EYVL N:o L 304, 10.12.1993, s. 1

(2) Työjärjestyksen 1 artiklan 1 kohta, 8 artiklan 1 kohta, 10 artiklan 1 kohta ja 19 artiklan 1 kohta.

(3) Nämä tekijät ovat viitteenä olevia ohjeita, joita voidaan täsmentää konkreettisten tilanteiden mukaan.